མཁས་དབང་དགེ་འདུན་ཆོས་འཕེལ་གྱི་དཔལ་ལེགས་ལྡན་ནག་པོའི་གླུའི་དུམ་བུ་ཤོ་ལོ་ཀ་བརྒྱད་ཅུ་ཙམ་ཞིག་ཁོང་གི་ལེགས་སྦྱར་བང་མཛོད་དུ་བཀོད་འདུག་མོད།དེ་ཀུན་ཀྱང་མ་ཡིག་ལ་ཐོད་གཏུགས་རྒྱུ་ཞིག་འདུག་སྟེ།ཤོ་ལོ་ཀ་འགའ་རེའི་དབར་དུ་ཡིག་ཆུང་གི་འགྲེལ་བཤད་དང་ཚིགས་བཅད་འགའ་རེའི་མཚམས་སུ་སོགས་ནས་ཞེས་ཡང་ཡང་བཀོད་པར་གཞིགས་ན།ཏན་ཏན་ལེའུ་གཞན་དག་གི་དབར་དབར་ནས་ཤོ་ལོ་ཀ་འགའ་རེ་ཕྱུངས་ཏེ་ལེགས་སྦྱར་བང་མཛོད་དུ་བཀོད་པ་ཡིན་ནམ་སྙམ་མོད།ཚུལ་འདི་ལ་ཡང་ནས་བསྐྱར་དུ་བསམ་ན་དོགས་པ་ཞིག་ཀྱང་ངང་གིས་ཡོང་བ་ནི།མཁས་དབང་དགེ་འདུན་ཆོས་འཕེལ་གྱིས་དཔལ་ལེགས་ལྡན་ནག་པོའི་གླུའི་བསྟན་བཅོས་འདི་ཆ་ཚང་བར་སྒྱུར་ཟིན་པ་ཁོང་གིས་ཞལ་གསལ་བོར་གནང་འདུག་པ་དང་།དཔལ་ལེགས་ལྡན་ནག་པོའི་གླུའི་ལེའུ་མ་འདྲ་བ་བཞིའི་འགྱུར་ཡིག་ཆ་ཚང་བར་ད་ལྟ་རང་རེའི་ལག་ཏུ་བཞུགས་པ་དང་།ཡང་ལེགས་སྦྱར་བང་མཛོད་དུ་བཞུགས་པའི་ཤོ་ལོ་ཀ་རྣམས་ནི་ལེའུ་གཅིག་ཧྲིལ་གྱིས་བཀོད་པ་མ་ཡིན་པར་ལེའུ་རེའི་བར་བར་ནས་ཤོ་ལོ་ཀ་འགའ་རེ་བྱས་ཏེ་བཀོད་ཡོད་པ་སོགས་ལ་བསམ་ན།མཁས་དབང་དམ་པ་དགེ་ཆོས་ཁོང་གིས་ལེགས་སྦྱར་བང་མཛོད་ཀྱི་མ་ཡིག་ཏུ་འདི་ལྟར་ལེའུ་དག་གི་ཤཽལ་ཀ་ཁ་འཕྲལ་ནས་བཀོད་པའམ།ཡང་ན་ལེགས་སྦྱར་བང་མཛོད་ཞུ་སྒྲིག་པ་མཁས་དབང་བཀའ་དྲིན་ཅན་ཧོར་ཁང་བསོད་ནམས་དཔལ་འབར་ལགས་ཀྱི་ཕྱག་ཏུ་སོན་པ་འདི་ག་རང་ལས་མེད་དམ།ཡང་བར་ནས་ཧམ་སེམས་ཅན་དང་བླུན་པོ་ཁ་ནག་ཅིག་གི་ལག་ཏུ་ཤོར་སོང་བ་ཡིན་ནམ།